
Min fødselsdato - nulpunktet 
for alt det jeg ved, husker og 
sanser er 16. maj 1967 og på et 
eller andet senere tidspunkt 
finder det sted - mødet med 
den fantastiske genre. En bog? 
Et tilfældigt tv-program? 
Umuligt at sige. Men siden den 
al lertidligste barndom har jeg 
haft en livlig fantasi, næret af 
en fascination af eksotiske og 
kuriøse emner. Hvor andre 
drengebørn tegnede brandbiler 
og soldater tegnede jeg i 
samme alder ildsprudende, 
knaldkulørte drager. Masser af 



dem. Drager og dinosaurer har i 
det hele taget en stor plads i 
mit hjerte. Knapt nok havde jeg 
lært at læse som 5-6 årig før jeg 
kastede mig over populærnatur- 
videnskabelige værker som 
"Fortidsdyr i farver" og 
"Fabeldyr og sagnfolk 11 . Jeg 
sugede den slags til mig som en 
svamp og fortsatte med det i 
folkeskolen. Min fritidslæsning i 



folkeskolen var temmelig eklek- 
tisk. Socialrealistiske ungdoms- 
bøger, anbefalet af tonegivende 
pædagogiske eksperter, havde 
jeg kun foragt tilovers for, med- 
mindre de indeholdt saftige 
pornografiske passager 


("Connie og bolighajen" f.eks.). 
Til gengæld gennemtyggede 
jeg med største velbehag alle 
mulige falmede, kældermugne 
børnebøger fra 30erne eller 
endnu ældre som min far købte 
antikvarisk til mig og mine søs- 
kende, fordi disse trods kvalme 
moralske pointer, racistiske 
undertoner og antikverede 
kønsrolle-syn var rigtige solide 
bøger, skrevet for at underhol- 
de gennem de mørke vinteraf- 
tenener, ikke kryptomarxistiske 
læse-let pamfletter til vækkelse 
af den vordende klassekæmper. 
Det var her og ikke på folkesko- 
lens bibliotek at jeg - håbløst 
fortabt borgerlig individualist 
som jeg alligevel er - blev inviet 
i eskapismens forunderlige ver- 
den. Jules Verne, R.L.Stevenson, 
Rider Hagard og de mange min- 
dre kendte i genren. Den fejre- 
de såvel som forkætrede 
'drengebog', afhængig af de til 
enhver tid blæsende pædago- 
giske vinde. 

Jeg var vild med tegneserier. 
Tegneserier, bortset fra Anders 
And & Co. var egentlig noget 
halvforbudt noget i vores hjem. 
Men når jeg var med mine for- 
ældre på besøg hos deres ven- 
ner og det var nogen som 
havde tegneserier i hjemmet 
sad lille Henrik med næsen 
begravet i dem, mens de voksne 
ordnede verdenssituationen 
over noget rødvin e.l. Jeg til- 
bragte mange eftermiddage hos 
Steen & Lydia på Birkebakken i 
Holte på den måde. Især var jeg 
begejstret for COMICS Den 
store Tegneseriebog serien fra 
CARLSEN if, med Jens Lyn, Alma 
af Dragon, Scarth - År 2171... 
Højdepunkter er Jens Lyn i 
kamp mod snedrager og slang- 
euhyrer i isriget Frigia, eksotiske 
kvinder med sparsom påklæd- 
ning og bizart malede øjenlåg i 
SCARTH -ÅR 2171, Jens Lyn 
igen i kamp mod robotter og 
elementernes rasen på 
Dødsplaneten, den falske ver- 
den. Alma af Dragon, et af seri- 
ens mest farvesyrestærke ind- 
slag. Og flyveresset Johnny 
Hazards møde med dinosaurer- 
ne i deres glemte dal... 

I folkeskolen havde jeg en god 
kammerat ved navn Thomas. 

Han var en meget fantasifuld 
person, skrev sine egne små sci- 
ence-fiction historier og var 


meget belæst indenfor den fan- 
tastiske genre. Faktisk så jeg 
ham for ca.15 år siden på tv i et 
program om live rollespil. Men 
fysisk skiltes vores veje for 20 år 
siden (1982). En af de bogserier 
Thomas ofte talte om var 
"Firland" bøgerne som angive- 
lig skulle foregå i en slags paral- 


lel verden til vores. Titlerne hus- 
ker jeg ikke, eller rettere jeg 
husker dem forkert, "Rejsen til 
Firland", "Flugten fra Firland" 
men det er altså også mange år 
siden. ANYWAYS... Thomas' gen- 
fortælling fik bøgerne til at lyde 
utroligt spændende, men jeg 
kunne dengang ikke finde dem 
på det lokale folkebibliotek. Af 
uransagelige grunde har 
"Firland" spøgt i baghovedet 
lige siden. Med års (årtiers!) 
mellemrum har jeg forsøgt at 
opspore dem, men den totale 
mangel på bevis på bøgernes 
eksistens fik mig efterhånden til 
at mistænke Thomas for at have 
digtet det hele selv. Jeg var ret 
nem at binde historier på 
ærmet. Min indbildningskraft 
truede af og til med at kamme 
over; f.eks. bildte mine kamme- 
rater mig engang ind, at hæren 
havde nedkæmpet en levende 
Brontosaurus oppe i Sverige. 
Ønsketænkning eller hvad? 

Eller i det mindste, at bøgerne 
hed noget andet. Indtil i går. På 
et af mine besøg i 
Helligåndshusets tilbagevenden- 
de hollandske bogauktioner (et 
slags bøgernes Sargassohav) 
fandt jeg "Sagaen om Firland" 
af Norman S. Power, 
Skandinavisk Bogforlag A/S u.å. 
til 10 kroner. Det var en af disse 
lyn-erkendelser, hvor hjertet 
banker vildt hurtigt, adrenali- 


nen pumper gennem kroppen 
og man tænker, "okay, wow, 
det lykkedes, jeg fik ram på x." 
Jeg greb bogen og lagde den 
ned i kurven. 

Senere blev det bl.a. til intens 
lystlæsning af klassisk sciencefic- 
tion - de små kulørte bøger fra 


SV-forlaget som det lokale fol- 
kebibliotek tilsyneladende 
havde et endeløst udbud af. 
Men til sidst havde jeg selvføl- 
gelig læst mig igennem dem 
alle sammen og så kom turen til 
en af de store milepæle, 
"Ringenes herre" af 
J.R.R.Tolkien. 

